31. kanāls

31. kanāls bija viena no pirmajām Latvijas komerctelevīziju frekvenču joslām, kuras darbība sākās 1990. gadu sākumā. Kanāla uztveramības zona bija Rīga un Pierīga. Tajā darbojušās vairākas telekompānijas.

 Vēsture 
31. decimetru kanālā 1992. gada 4. maijā darbību uzsāka telesabiedrība NTV-5. Ap šo pašu laiku 31. kanālā darbojās arī kristīgā programma TV "Gaisma" un IGE TV. 1992. gada 31. decembrī NTV-5 pameta 31. kanālu. 1993. gada 1. janvārī darbību kanālā uzsāka TV "Laine", bet janvāra beigās Krievijas TV. 1993. gada vidū Latvijas tirgū un 31. kanālā darbību uzsāka Zviedrijas kompānijas Kinnevik Media International AB un Jāņa Čakstes pēcteča Kārļa Čakstes dibinātā telekompānija TV 3. 1994. gada 1. jūlijā Krievijas TV aizejot no 31. kanāla, raidlaiku ieguva Igaunijas uzņēmuma Taska Limited dibinātais un vēlāk norvēģu uzņēmēju kontrolētais "Kanāls 2" (otrdienās, trešdienās un ceturtdienās), Kinnevik jeb TV 3 (piektdienās un sestdienās) un Baltkom (svētdienās un pirmdienās). Naktīs pēc TV 3 programmas sekoja pieaugušajiem domātā "TV Pūce" programma.

Kopš 1993. gada Kinnevik un TV 3 izplatīja Latvijas Televīzijai demonstrēšanai tīklos LTV1 un LTV2 tādus ASV un Austrālijas seriālus kā "Kaimiņi", "Glābējzvans", "E iela", "Hameleonu rotaļas", "Paradīzes pludmale", "Noziegumam pa pēdām", utt. Pats TV 3 savā programmā 31. kanālā demonstrēja oriģinālraidījumus "Sporta pasaule", "Kino, kino, kino", "Latvju ziņģe", kā arī ārzemju seriālus "A komanda",  Miami Vice un "Estrelita — netīrā seja". Tā laika zināmākie TV 3 darbinieki bija Elita Mīlgrāve, Arvīds Babris un Andris Ušackis.

1996. gada 5. maijā TV 3 pameta 31. kanālu un Latvijas tirgu finansiālu iemeslu dēļ, kā arī protestējot par zaudējumu konkursā par apraides tiesībām bijušās Krievijas sabiedriskās televīzijas (KST) tīklā, kurā uzvarēja konkurentu NTV-5 un Picca TV apvienotā Latvijas Neatkarīgā Televīzija (LNT), kura uzsāka raidīšanu tā gada augustā. 1996. gada vidū darbību 31. kanālā izbeidza "Kanāls 2". 1996. gada 30. augustā konkursā par tiesībām raidīt 31. kanālā uzvarēja "Kanāls 2" akcijas ieguvušais SIA Informācijas Analītiskais Dienests "Pasaules ziņu aģentūra" (WNA jeb VNA TV). Tas sāka pārraides 31. kanālā 1996. gada 9. decembrī. 1997. gada 17. martā SIA "Pasaules ziņu aģentūra" nonāca Crosstrade Incorporated Latvia Limited īpašumā, bet 21. martā par WNA TV direktoru kļuva dažādu komerctelevīziju darbinieks Māris Ozoliņš. 1997. gada 11. jūnijā 51 % uzņēmuma kapitāldaļu pārdeva AS PAREKSS-BANKA (33,5 %), Mārim Ozoliņam (12,5 %) un SIA Culture Studio Ltd (5 %). 6. Saeimas parlamentārajā izmeklēšanas komisijā VNA pārvaldītais 31. kanāls kritizēts par vardarbīgu programmas saturu, kā arī par pārāk liela raidlaika atvēlēšanu raidījumiem krievu valodā.

1998. gada 20. janvārī uzņēmums SIA "Pasaules ziņu aģentūra" pārdēvēts par SIA 31. kanāls.  31. kanāls kopā ar LNT, Latvijas Televīziju un "TV Rīga" (vēlāk TV5) pārgāja uz jaunu krāsu kodēšanas standartu PAL. 1998. gada 12. jūnijā 49 % SIA 31. kanāls kapitāldaļu iegādājās Zviedrijas mediju grupas Modern Times Group uzņēmums MTG Broadcasting AB; 49 % piederēja AS PAREKSS-BANKA, un 2 % Kārlim Čakstem. Tā paša gada 27. augustā Māris Ozoliņš pameta 31. kanāla direktora amatu. 1998. gada 17. septembrī SIA 31. kanāls tika pārdēvēts par SIA TV 3 Latvia, bet 19. septembrī pulksten 13:25 pats 31. kanāls kļuva par TV3 Latvija.

 Logotipi 

 Atsauces 

Kategorija:Latvijas televīzijas kanāli